Document ID: 32008D0235

Reference:
15.3.2008
HU
Az Európai Unió Hivatalos Lapja
L 73/17
AZ EURÓPAI PARLAMENT ÉS A TANÁCS 235/2008/EK HATÁROZATA
(2008. március 11.)
az európai statisztikairányítási tanácsadó testület létrehozásáról
(EGT-vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 285. cikkére,
tekintettel a Bizottság javaslatára,
a Szerződés 251. cikkében megállapított eljárásnak megfelelően (1),
mivel:
(1)
A nemzeti és közösségi statisztikai hivatalok függetlenségének, integritásának és elszámoltathatóságának Európa-szerte érvényes normáinak kialakítása iránti igény következtében a 89/382/EGK, Euratom tanácsi határozattal (2) létrehozott statisztikai programbizottság a 2005. február 24-i ülésén egyhangúlag jóváhagyta az európai statisztikákra vonatkozó magatartási szabályzatot (a továbbiakban: magatartási szabályzat) a nemzeti és közösségi statisztikai hivatalok függetlenségéről, integritásáról és elszámoltathatóságáról szóló, 2005. május 25-i bizottsági ajánlás által bemutatott módon.
(2)
A magatartási szabályzat kettős célja, hogy egyrészről meghatározott intézményi és szervezeti megoldások révén növelje a statisztikai hivatalokba vetett bizalmat, másrészről pedig javítsa az általuk készített statisztikák minőségét.
(3)
A nemzeti és közösségi statisztikai hivatalok függetlenségéről, integritásáról és elszámoltathatóságáról szóló, az Európai Parlamenthez és a Tanácshoz címzett, 2005. május 25-i közleményében a Bizottság elismerte egy olyan külső tanácsadó szerv hasznosságát, amely aktív szerepet játszhat annak áttekintésében, hogyan hajtja végre a magatartási szabályzatot az Európai Statisztikai Rendszer egésze. A Bizottság a 2005. május 25-i ajánlásában kinyilvánította azon szándékát, miszerint megfontolja, hogy javaslatot tegyen e külső tanácsadó szerv létrehozására.
(4)
2005. november 8-án a Tanács arra a következtetésre jutott, hogy egy magas szintű tanácsadó testület erősítené a Bizottság (Eurostat), valamint – a magatartási szabályzat végrehajtásának szakértői értékelése keretében – az Európai Statisztikai Rendszer függetlenségét, integritását és elszámoltathatóságát. A Tanács azt javasolta, hogy a kis létszámú testület szakmai felkészültségük alapján kinevezett független személyekből álljon.
(5)
A testület tagjainak – akik például a tudományos életből érkeznek, illetve akik nemzeti és/vagy nemzetközi szakmai tapasztalattal rendelkeznek a statisztika területén – különböző, egymást kiegészítő készségekkel és szakértelemmel kell rendelkezniük.
(6)
A testület a magatartási szabályzat végrehajtásáról olyan értékelést készít a Bizottság (Eurostat) részére, amely megfelel a nemzeti statisztikai hivatalok által készített szakértői értékeléseknek.
(7)
Adott esetben ösztönözni kell a statisztikai programbizottsággal és a 234/2008/EK európai parlamenti és tanácsi rendelettel (3) létrehozott európai statisztikai tanácsadó bizottsággal a magatartási szabályzatról folytatott, valamint a tagállamok érdekelt szereplőivel folytatott párbeszédet.
(8)
Következésképpen létre kell hozni egy tanácsadó testületet, és meg kell határozni annak feladatait és felépítését a Központi Bankok Európai Rendszere és az Európai Központi Bank alapokmányáról szóló jegyzőkönyv 5. cikkének sérelme nélkül,
A KÖVETKEZŐKÉPPEN HATÁROZOTT:
1. cikk
Tanácsadó testület
Létrejön az Európai statisztikairányítási tanácsadó testület (a továbbiakban: testület). A testület célja az Európai Statisztikai Rendszernek – az európai statisztikára vonatkozó magatartási szabályzat (a továbbiakban: magatartási szabályzat) végrehajtása szempontjából való – független áttekintése.
2. cikk
Feladatok
(1)   A testület feladatai a következők:
a)
a magatartási szabályzatnak a Bizottsággal (Eurostat) kapcsolatos végrehajtásáról szóló éves jelentés elkészítése az Európai Parlament és a Tanács részére, és a jelentés továbbítása a Bizottságnak az Európai Parlament és a Tanács részére való benyújtást megelőzően;
b)
a magatartási szabályzatnak az Európai Statisztikai Rendszer egészében érvényesülő végrehajtásáról készült értékelés belefoglalása az éves jelentésbe;
c)
tanácsadás a Bizottságnak a magatartási szabályzat végrehajtásának megkönnyítésére irányuló megfelelő intézkedésekről, a Bizottsághoz (Eurostat) és az Európai Statisztikai Rendszer egészéhez kapcsolódóan;
d)
tanácsadás a Bizottságnak (Eurostat) a magatartási szabályzat felhasználókkal és adatszolgáltatókkal történő megismertetésével kapcsolatban;
e)
tanácsadás a Bizottságnak (Eurostat) és a statisztikai programbizottságnak a magatartási szabályzat naprakésszé tételéről.
(2)   A testület az (1) bekezdésben megállapított feladatokkal összhangban tanácsot adhat a Bizottságnak a felhasználók európai statisztikákba vetett bizalmával kapcsolatos kérdésekben, valamint választ ad a Bizottságnak az ilyen kérdésekre.
3. cikk
A testület tagsága
(1)   A testület az elnökkel együtt hét tagból áll. A testület tagjai függetlenül járnak el. A Bizottság (Eurostat) képviselője megfigyelői státusszal rendelkezik.
(2)   A testület tagjait a statisztika terén kiemelkedő szakértelemmel rendelkező szakértők közül választják ki, akik feladataikat személyesen látják el, és akiket oly módon választanak ki, hogy különböző, egymást kiegészítő készségekkel és tapasztalattal rendelkezzenek.
(3)   A Bizottsággal folytatott konzultációt követően a Tanács kiválasztja és az Európai Parlament jóváhagyja a testület elnökének jelölt személyt.
Az elnök nem lehet nemzeti statisztikai hivatal vagy a Bizottság tagja, illetve a kinevezését megelőző két évben nem tölthetett be ilyen hivatalt.
A Bizottsággal folytatott konzultációt követően az Európai Parlament és a Tanács három-három tagot nevez ki a testületbe.
(4)   A testület elnökének és tagjainak hivatali ideje három év, amely egyszer meghosszabbítható.
(5)   Amennyiben a testület egy tagja hivatali idejének lejárta előtt lemond, úgy helyébe – az e cikkel összhangban kinevezett – új tag lép, akit a teljes hivatali időre neveznek ki.
4. cikk
Eljárások
(1)   A testület elfogadja eljárási szabályzatát, amelyet közzétesz.
(2)   A testület az Európai Parlamentnek és a Tanácsnak történő benyújtást követően közzéteszi a 2. cikk (1) bekezdésének a) pontjában említett éves jelentését. A testület közzéteheti továbbá bármely következtetését, részleges következtetését vagy munkadokumentumát, feltéve hogy azt előzőleg az Európai Parlament, a Tanács, a Bizottság (Eurostat) és bármely más érdekelt szerv tudomására hozta, megfelelő lehetőséget hagyva a válaszadásra.
(3)   A Szerződés 287. cikkének sérelme nélkül a testület tagjai nem hozhatnak nyilvánosságra a testület eljárásai során birtokukba került információkat, amennyiben a Bizottság úgy tájékoztatja őket, hogy az adott információ indokolhatóan bizalmas természetű, vagy hogy a kért véleményre vagy egy felmerült kérdésre adott válasz ilyen bizalmas információ nyilvánosságra hozatalával járna.
(4)   A testület munkáját egy titkárság segíti, amelyet a Bizottság bocsát rendelkezésére, de attól függetlenül kell eljárnia. A testület titkárát a testülettel történő konzultációt követően a Bizottság nevezi ki. A titkár a testület utasításai alapján jár el.
(5)   A testület kiadásait a Bizottság költségvetési előirányzatai tartalmazzák.
5. cikk
A testület létrehozását követően három évvel el kell végezni a testület szerepének és eredményességének felülvizsgálatát.
6. cikk
Ez a határozat az Európai Unió Hivatalos Lapjában való kihirdetését követő napon lép hatályba.
Kelt Strasbourgban, 2008. március 11-én.
az Európai Parlament részéről
az elnök
H.-G. PÖTTERING
a Tanács részéről
az elnök
J. LENARČIČ
(1)  Az Európai Parlament 2007. október 24-i véleménye (a Hivatalos Lapban még nem tették közzé) és a Tanács 2008. február 14-i határozata.
(2)  HL L 181., 1989.6.28., 47. o.
(3)  Lásd e Hivatalos Lap 13 oldalát.

Summary:
Európai statisztikairányítási tanácsadó testület
Európai statisztikairányítási tanácsadó testület
 
ÖSSZEFOGLALÓ AZ ALÁBBI DOKUMENTUMRÓL:
235/2008/EK határozat az európai statisztikairányítási tanácsadó testület létrehozásáról
MI A HATÁROZAT CÉLJA?
A határozat létrehozza az európai statisztikairányítási tanácsadó testületet, amelynek célja az, hogy független áttekintést biztosítson az Európai Statisztikai Rendszerről.
FŐBB PONTOK
Feladatok
A testület feladata:az éves jelentés elkészítése az Európai Parlament és a Tanács részére a gyakorlati kódexnek az EU Statisztikai Hivatala (Eurostat) által történő végrehajtásáról;a kódexnek az Európai Statisztikai Rendszer egészében érvényesülő végrehajtásáról készült értékelés belefoglalása az éves jelentésbe;tanácsadás a gyakorlati kódex végrehajtásának megkönnyítésére az Eurostat és az Európai Statisztikai Rendszer révén;tanácsadás a felhasználók és az adatszolgáltatók számára a kódex megismertetése kapcsán;tanácsadás a gyakorlati kódex frissítése tárgyában.A tanácsadó testület tanácsot adhat az Európai Bizottságnak a felhasználók európai statisztikákba vetett bizalmával kapcsolatos kérdésekben.
Összetétel
A testület hét független tagból áll, akik a statisztika területének szakértői. Az Európai Parlament és a Tanács – a Bizottsággal folytatott konzultációt követően – három-három tagot jelöl; hivatali idejük három év, amely egyszer meghosszabbítható.
A Bizottsággal folytatott konzultációt követően a Tanács választja ki az elnököt, és azt a Parlament hagyja jóvá. Az elnök számára is három év a hivatali idő, amely egyszer meghosszabbítható. Az elnök nem lehet nemzeti statisztikai hivatal vagy a Bizottság tagja, illetve a kinevezését megelőző két évben nem tölthetett be ilyen tisztséget.
Amennyiben a testület egy tagja hivatali idejének lejárta előtt lemond, úgy helyébe új tag lép, akit a teljes hivatali időre neveznek ki.
A tanácsadó testületben az Eurostat megfigyelői tagsággal rendelkezik.
Működés
A testület munkáját a Bizottság által biztosított független titkárság segíti. A titkárt a Bizottság nevezi ki, miután konzultált a testülettel.
A gyakorlati kódex végrehajtásáról szóló éves jelentés a nagyközönség számára hozzáférhető.
A testület kiadásai a Bizottság költségvetési becsléseiben szerepelnek.
MIKORTÓL HATÁLYOS A HATÁROZAT?
A határozat 2008. március 16. óta hatályos.
HÁTTÉR
Az európai statisztika gyakorlati kódexét 2005-ben készítette el a statisztikai programbizottság (jelenlegi nevén az Európai Statisztikai Rendszer Bizottsága). A kódexet a Bizottság 2005. május 25-i ajánlása ismertette. A kódex meghatározza a nemzeti és uniós statisztikai hivatalok függetlenségének, integritásának és elszámoltathatóságának szabványait. Ezáltal hozzájárul a jó kormányzás, a statisztikai adatok minőségének és az érintett hatóságokba vetett felhasználói bizalomnak a javításához.
További információk a következő oldalon állnak rendelkezésre:Európai statisztikairányítási tanácsadó testület (Eurostat).
FŐ DOKUMENTUM
Az Európai Parlament és a Tanács 235/2008/EK határozata (2008. március 11.) az európai statisztikairányítási tanácsadó testület létrehozásáról (HL L 73., 2008.3.15., 17–19. o.)
KAPCSOLÓDÓ DOKUMENTUMOK
A Bizottság közleménye az Európai Parlamentnek és a Tanácsnak a nemzeti és közösségi statisztikai hivatalok függetlenségéről, integritásáról és elszámoltathatóságáról (COM(2005) 217 végleges, 2005.5.25.)
utolsó frissítés 18.04.2018